22 tonns turbinblad falt av: – Folk bør  holde seg unna 
Et 22 tonns turbinblad falt av en vindmølle i Nord-Odal i går kveld: – Jeg er utrolig glad for at ingen ble skadet, sier ordføreren. – Dessverre stemmer det at et turbinblad har falt ned fra en turbin i Odal vindkraftverk, nærmere bestemt på Engerfjellet, sier Lars Tallhaug, daglig leder i Odal vindkraftverk til avisen sent onsdag kveld.  Han forteller at det ikke var personer i nærheten da hendelsen skjedde.  Odal vindkraftverk består av 34 vindturbiner – 23 på Songkjølen og 11 på Engerfjellet.  Det var Glåmdalen som skrev om saken først. Turbinbladet som knakk og falt av var 72 meter langt. På vindkraftverkets nettsider står det at hvert enkelt turbinblad veier hele 22 tonn.  – Folk bør  holde seg unna området med tanke på sikkerhet, sier ordfører Odd Kjetil Østvand-Sløtte (Ap) til VG torsdag morgen.  Han sier de ble informert om hendelsen ved 21-tiden i går kveld. Han kjenner ikke til om det oppsto skader på bakken eller på selve vindturbinen etter hendelsen.  – Jeg er utrolig glad for at ingen ble skadet da bladet falt av, sier han. Østvand-Sløtte sier at Odal vindkraftverk stengte ned Engfjellet-turbinene i går. Odal vindkraftverk meldte klokken 06.30 torsdag at alle vindmøllene er stengt.  – I påvente av videre undersøkelser har vi stengt hele vindkraftverket og vi ber publikum respektere at anlegget er stengt for all ferdsel, skriver de på sine nettsider. – Skal tåle vind Ifølge Østvand-Sløtte er alle 34 turbinene av samme type som den som mistet et blad i går. – Kan det bli aktuelt å stenge ned alle turbinene?   – Det er opp til Odal vindkraftverk å ta avgjørelse om ytterligere tiltak. Jeg skal i et møte med dem nå. – Kan det være aktuelt å stenge disse turbinene i lang tid? – Det er vanskelig å svare på det nå. Odal vindkraftverk sender opp fagfolk nå og det blir opp til dem å finne ut hva som har skjedd, sier han. – Det har vært endel skader på dette anlegget tidligere. Har det sammenheng med gårsdagens hendelse? – Vi vet ikke om denne hendelsen har sammenheng med tidligere skader. Det var kraftig vind i går, men turbinene skal tåle vind, og de er selvjusterende og skal slå seg av dersom vinden blir for sterk, sier han. – Hva betyr det for kommunen at deler av vindkraftverket er stengt?  – Det er jo beklagelig, for kommunen er avhengige av disse inntektene, men sikkerheten kommer selvsagt først, sier ordføreren.  Daglig leder Tallhaug forteller at vindkraftverket og området er stengt mens de gjør flere undersøkelser, og at både kommunen, politiet og myndighetene er varslet.  – Vi følger saken tett og gjør nå vårt ytterste for å få oversikt over skaden og årsaken, sier han til Glåmdalen.  Kim Jonny Karlsen, som bor i Nord-Odal, forteller til VG at han tok bilde av vindturbinen med det knekte bladet fra verandaen sin i 20.30-tiden onsdag kveld, og at det blåste kraftig i området.  Engerfjellet ligger i Nord-Odal kommune i Innlandet, like ved grensen til Akershus. VG har vært i kontakt med Innlandet politidistrikt natt til torsdag, som bekrefter at de ble varslet om hendelsen i 22.30-tiden onsdag kveld.  – Meldingen vi fikk gikk ut på at de som jobber der har undersøkt stedet og at det ikke er meldt inn at det er personskade, sier oppdragsleder Mats Westby Aamodt.  Det er foreløpig ikke en politisak.  I mars skrev NRK at 15 av de 34 vindturbinene på vindkraftverket var ute av drift på grunn av skader på flere av vingebladene.  – Dette er en produksjonsfeil, sa daglig leder Lars Tallhaug til kanalen da.  Arbeidet med å utbedre feilene pågår, og på flere av turbinene demonteres bladene, skriver vindkraftverket på sine nettsider.
Et 72 meter langt langt turbinblad har knekt og falt av vindturbin i Odal vindkraftverk på Engerfjellet, melder avisen Glåmdalen.  Vindkraftverket har satt krisestab, og har stengt ned mens de undersøker saken.  I mars meldte NRK at 14 av vindkraftverkets 42 vindturbiner var ute av drift på grunn av skader på flere av turbinbladene. 